Sharks wil Kitshoff met R60 miljoen lok | Netwerk24
Deur Stephen Nell 15 Januarie 2019 06:46
Kan die Suid-Afrikaanse Rugbyunie (Saru) en Westelike Provinsie saam nagenoeg R60 miljoen opdok om die Springbok-loskopstut Steven Kitshoff in Suid-Afrika te hou?
Die kragtige loskopstut Steven Kitshoff is tans gesog in Europa. Foto: Gallo Images
Die antwoord op daardie vraag is eenvoudig nee en daarom gaan die rooikop-loskop waarskynlik ná vanjaar se Wêreldbeker-toernooi sy rugby vir die volgende vyf jaar in Europa speel.
Kitshoff (26) het nog nie 'n kontrak met 'n oorsese klub gesluit nie, maar die Engelse klub Sale Sharks is sterk in die wedloop om hom teen 'n astronomiese bedrag te kontrakteer. Ander klubs toon ook belangstelling.
Kitshoff se pa, Steven sr., het aan Netwerk24 gesê dat sy seun, ongeag waar hy ná die WB-toernooi gaan speel, vir Suid-Afrika beskikbaar sal wees.
"Daar is belangstelling uit die buiteland. Saru en die WP dra kennis daarvan," het Kitshoff sr. gesê.
Hy het bygevoeg dat 'n mededingende aanbod sy seun nog in Suid-Afrika kan hou, maar twyfel of enige provinsie in samewerking met Saru met die oorsese mark sal kan meeding.
Alle aanduidings is dat Saru reeds die wit vlag gehys het teen die finansiële mag van oorsese klubs.
Eerder as om Bok-kontrakte toe te ken, het 'n bron aan Netwerk24 gesê dat Saru sy Bokke van aanstaande jaar af waarskynlik met R350 000 per toets sal vergoed. Daardie bedrag kan met 'n verdere R150 000 aangevul word indien 'n speler inkomste by sy klub prysgee wanneer hy vir die Bokke opgeroep word.
Saru se stelsel van wedstrydgeld kan ook beteken dat oorsese spelers se inkomste verder die hoogte inskiet omdat hul klubs nie noodwendig op dieselfde naweek as die Bokke sal speel nie. Spelers sal ook nie hul beeldregte in 'n kollektiewe skema hoef prys te gee nie.
Dit sal waarskynlik net met bydraes van derde partye – soos glo die geval met Duane Vermeulen by die Bulle is – wees dat Suid-Afrika se voorste spelers in die land bly.
Die reuse-aanbiedinge aan top-Bokke was altyd te wagte gegewe dat meeste van hulle se kontrakte ná die WB-toernooi verstryk.
Suid-Afrika se strategie sal daarom waarskynlik wees om kreatiewe planne te beraam om spelers se toewyding aan Bok-rugby te verseker.
Wedstrydfooie is straks die sinvolste manier om dit te doen, want dit dek hulle inkomste en kap ook dooie hout uit die stelsel deur slegs die spelers te vergoed wat gekies word.
Meer oor: Duane Vermeulen | Steven Kitshoff | Suid-Afrika | Bokke | Stut | Kontrak | Stormers | Toetsrugby | Europa | Springbokke | Superrugby | Saru